zMarié Terblanche - NG Kerk Somerset-wes
30 Oktober 1921 – 27 Januarie 2017
‘N KORT LEWENSSKETS VAN MARIÉ TERBLANCHE SE LEWE
Maria Anna Susanna Malan (Marié ) is in Bloemfontein gebore op 30 Oktober 1921 as die oudste dogter en vyfde kind van Jan Hendrik Malan en Louisa Frederika (Lucy) Malan, gebore Nel. Sy het haar hoërskoolopleiding in 1937 by die Hoër Meisieskool Eunice voltooi. Sy was baie begaafd, het dikwels by kunswedstryde opgetree en het ook die finale klaviereksamen en hoër sangdiploma verwerf. Sy kwalifiseer vir ‘n Hoër Primêre Onderwyssertifikaat aan die Normaal Opleidingskollege Bloemfontein in 1940 en begin haar loopbaan as onderwyseres in Senekal in 1941.
Daar ontmoet sy haar lewensmaat, Gerrit Johannes Terblanche (Terrie) en hulle is op 13 Julie 1943 getroud. Hy was landdros van beroep en hulle is onderskeidelik na Richmond Natal, Colenso, Ladysmith Natal, Sterkstroom en Grabouw verplaas. Terrie is in 1965 na Kaapstad verplaas en die gesin verhuis gevolglik na Somerset-Wes .In 1972 word hy bevorder tot hoof streekslanddros in Kaapstad. Die egpaar was geseën met 9 kinders waarvan 7 dogters en twee seuns was. In 1978 ontval Marié se lewensmaat haar. Gedurende 1996 verhuis sy na ‘n woonstel in Dolphin Square Dirkie Uysstraat, Somerset-Wes. In 1999 staan sy haar vyfde dogter, Gerda aan die dood af. Sy verhuis na Vonke Park in 2006 waar sy gedurende haar laaste jare in die Versorgingsafdeling versorg is. Haar jonger suster, Louise Schoeman, is ook ‘n inwoner van Huis Vonke.
Marié Terblanche was ‘n uitsonderlike persoon, ‘n baie toegewyde gelowige, het haar man en groot gesin as moeder gedien met onderskeiding en liefde onder alle omstandighede en het ook na kleinkinders omgesien. Sy het vasgehou aan haar geloof ook in moeilike tye en het met deursettingsvermoë en moed, groot uitdagings wat oor haar pad gekom het getrotseer en die hoof gebied.
Marié het ‘n baie mooi sangstem gehad, en het vroeër by geleentheid as solis opgetree en gereeld in kerkkore gesing. Sy het gesorg dat al haar dogters die geleentheid kry om musiekles te neem. Sy was van kindsbeen af baie lief vir lees, en het oor’n wye belangstellingsveld en algemene kennis beskik tot in haar ouderdom. Sy was vlot in Engels en geskool in Frans. Sy kon haar woord baie goed doen en haar sin vir humor was kosbaar. Sy het ook geestelike boeke bestudeer, blokkiesraaisels voltooi en pragtig gebrei. Sedert 1982 tot 2006 het sy op die kerkraad van die N.G. Moedergemeente gedien, lidmate besoek en bemoedig, en was later hoof-ouderling.
Gedurende haar laaste jare het die verliese van die ouderdom hulle tol geëis. Sy het egter vriendelik, erkentlik en waardig gebly en was tot haar dood op 95 jaar ‘n baie ywerige geselser, tot groot vreugde van haar toegewyde versorgers.
Marié Terblanche laat 8 kinders, 18 kleinkinders en 17 agter-kleinkinders na. Ons eer haar ryk en vol nagedagtenis. Ons was baie lief vir haar.
(Saam met die begrafnisbrief).
(Hierdie gebed was by Marié Terblanche se laaste wense aangeheg.)
Wanneer ek terugkyk Here,
sien ek U wil
U wil het geskied
Toe ek gedoop is
en nou behoort ek nie meer aan my nie,
maar aan U
op al die eienaardige paaie
waarlangs U my gelei het,
in al die onverklaarbare en onverwagte dinge
wat met my gebeur het.
in die dae toe ek gelukkig was
toe ek liefde ontvang het
en vervulling gevind het.
Alle geluk is broos. U het dit so bepaal.
U wil het ook geskied
op al die donker paaie
van nood en vrees.
Ek dank U dat ek nie omgekom het nie
Ek dank U dat dat ek nie my skuld moet vereffen nie
Ek dank U dat ek een mag wees met U
en nie met myself alleen hoef te loop nie
U wil is my krag….ook
In my swakheid.
Ek neem U krag aan en vertrou daarop.
Dit is U wil wat my voortlei
tot aan die einde van my dae en verder.
Laat U wil geskied. Ek bid: Sal ek dit nie maar aanvaar nie?
Here: Laat dit geskied, ook deur my wil
(eerste helfte van 2006).